「升班專家」率列斯聯大勝 重返英超差1步
2024年05月17日 10:01
東網電視
更多新聞短片
列斯聯被視為升班大熱門。(Getty Images)
周五(17日)凌晨英冠升班附加賽4強次回合，列斯聯主場4比0大破諾域治，兩回合合計以相同比數晉級決賽。列斯聯過去一直受「附加賽魔咒」困擾，之前5次踢升班附加賽從未成功，不過今季有「升班專家」法基領軍，只要喺5月26日決賽再贏1場，就可以重返英超。
首回合兩隊踢成0比0，列斯聯今仗返主場踢出霸氣，上半場就由古尹夫、比路爾同佐真尼奧魯達入波領先3比0，下半場再由森馬維爾錦上添花，湊成4比0大捷。列斯聯殺入升班附加賽後，將會同修咸頓或西布朗(周六凌晨比賽)爭逐最後一個升班資格。
喺2019年同2021年兩度帶領諾域治由英冠升上英超，法基今仗倒戈踢走舊主，佢賽後表示：「首先我要恭喜諾域治踢咗好出色嘅球季，佢哋係好強嘅對手，但老實講我哋今場可以入更多波。我唔知列斯聯平均年齡幾多，但呢班細路年紀輕輕就踢出華麗足球，列斯聯主場氣氛真係冇得頂！」